Christoff Blaauw was teen die einde van sy formele beroepslewe markintelligensiebestuurder by die SAUK en die skrywer van kontreikuns en radiodramas. Hy is tans vryskut skrywer en skilder van Namibiese landskappe. Die kokerboom en die Namibwoestyn is sentrale temas op sy skilderwerk. Christoffel Edward Blaauw is op 8 Desember 1950 in Keetmanshoop, in die destydse Suidwes-Afrika, nou Namibië, gebore. Sy ouers het op die plase Berghof en Erasmusputz in die Groot Karasberge geboer, waar hy as plaasseun grootgeword het. Die plaaslewe het later ń groot invloed op sy latere skryfwerk gehad en was aanleidend tot ń bundel kortverhale, Karasberg-nostalgie, wat in 2014 die lig gesien het. Hy matrikuleer aan die Hoërskool PK de Villiers in Keetmanshoop in 1968 en studeer daarna aan die Potchefstroomse Universiteit vir Christelike Hoër Onderwys, waar hy die grade BA Kommunikasiekunde (1972), ń Magistersgraad (1979) en ook ’n Ph.D.-graad in Kommunikasiewetenskap (1982) behaal. Laasgenoemde studie het die klem laat val op radio- en oorredingskommunikasie.  Hy begin werk as joernalis op Potchefstroom in 1972, maar verhuis na Windhoek in 1973 om ń pos by die destydse SWAA te aanvaar.